Het God die mens dan so sondig en verkeerd geskep? Hoekom is mense so? Wie se fout is dit dat hulle geneig is om te haat, dat hulle nie in staat is om lief te hê nie? Het God hulle so gemaak? Geliefdes, die feit dat so ŉ gedagte by ŉ mens kan opkom, wys hoe verkeerd en sondig hy is. Dink jou in: ŉ kind is ernstig siek. Van die vroeë oggend tot laataand is hy omring deur die liefdevolle sorg van sy ma. Dan kom die gedagte by hom op: is ek miskien siek omdat my ma my gif ingegee het? Net so is die vraag in die Kategismus onthullend van die mens: Hoe kan iets wat van God is, so verdorwe wees? Broeders en susters, is die sondaar nie altyd geneig om God vir sy ellende en al die kwaad in die wêreld te blameer nie?
In daardie omstandighede het die val gekom! Soos ŉ donderslag uit die bloue hemel! Vir geen rede! Daar is geen argument daarvoor nie. Jy kan nie aan enige verskoning dink nie. Daar is geen verskoning nie. Al wat jy kan probeer is om die trant van die gesprek te volg, maar ŉ verduideliking is onmoontlik. Dit is wat ek altyd vir my Katkisante ook gesê het: ‘Julle verwag nou van my om sonde aan julle te verduidelik, om die oorsprong van sonde te verduidelik, sodat julle dit kan weet. Dan kan julle huis toe gaan en sê, ‘So nou weet ek ten minste hoekom. Dit maak dit makliker om te aanvaar. Ons weet dit is daar; nou weet ons ten minste hoekom!’ Ek sou dan egter byvoeg, ‘Vergeet dit! Ek kan julle nie argumente gee nie. Nee, sonde is dwaasheid. En dwaasheid kan nie beargumenteer word nie! Daar is geen verduideliking vir die val nie. Die oorsprong van sonde en ellende is daardie totaal onverstaanbare, roekelose aksie van die mense waarmee hy teen sy eie natuur gehandel het. Daar is geen verduideliking nie! Want hy wat verduidelik, probeer om ŉ verskoning te gee! Dit is reeds waar vir Adam.
Verbeel jou dat ŉ wêreldse regter so sou maak: veroordeel kinders in die wieg vir iets wat ŉ verre voorvader gedoen het? Is dit regverdig?, sou ons vra! Dink jou die protes in as dit in die koerant gepubliseer sou word! Ons het skuld geërf! Ons het die uitspraak ‘skuldig!’ ontvang deur ons voorvaders! Kan ons dit aanvaar?
Het jy dit agtergekom, broeder en suster? Die toon van die Kategismus word al hoe persoonliker. Eers praat dit van die ‘mens’ in die algemeen. Dan noem dit name, Adam en Eva. Nou praat dit van ‘ons’. Op watter grond doen hy dit? Wel, die teks wat dit bewys, sê op grond van Rom 5:19 ‘baie tot sondaars gestel’ en vers 12, ‘omdat almal gesondig het.; Dit is nie ŉ verduideliking nie. Dit sê nie hoe en hoekom ons sondaars gemaak is nie, of hoe ons almal gesondig het nie. Nee, ‘almal gesondig’, ‘baie tot sondaars gestel’. Teoloë het baie boeke geskryf oor die ‘hoekom’ en ‘waarom’, interessante materiaal, verrykende studies. Tog is die groot vraag vandag: kan jy dit aanvaar? Kan jy God se wetlike raamwerk aanvaar waarin Hy ons sondaars maak? Dit aanvaar, sonder dat dit verduidelik kan word? Sonder om te sê ‘dit is hoe en dit is hoekom?’ En tog moet jy, vir jou eie troos! Jy sal moet terugreis na die Paradys: oor die spore van die vorige generasie, want dit is waar dit begin het! In die Paradys is die begin van die spore, die spore tussen Adam en ons, tussen die Paradys en Pretoria! Ja, moenie daardie spore opbreek nie, want dan sal jy jouself losskeur van Adam en so ook geskei word van die tweede Adam: Jesus Christus! Want presies in Rom 5 word Christus reg langs Adam geplaas; die kruis ook reg langsaan! Romeine 5 neem jou oor die spore na Adam, na die Paradys en wat jy daar sien is Christus in plaas van Adam, ŉ kruis in plaas van daardie boom. Dan vertel Romeine 5 ons dat dieselfde wetlike raamwerk geld: soos die ongehoorsaamheid deur een mens gekom het, so ook die gehoorsaamheid deur een. Dit is God se wetlike raamwerk. Dit is God se geregtigheid. Daardie geregtigheid is goed! Ook al is en bly dit ŉ geheimenis!
Op hierdie manier baan Christus die weg na ŉ nuwe toekoms! Dit is God se Gees wat die ellende van skuld aan jou onthul. Die kennis van sonde en ellende is nie ŉ toestand vir herlewing nie, maar die vrug van herlewing! Kan jy daardie geheimenis aanvaar, geliefde? Dan begin die nuwe lewe en die donkerte word deur die lig verwyder!